Drie kinders verkool in huisbrand(Foto verskaf) Drie kinders het Vrydagaand in ŉ huis in Brakpan in Gauteng verkool toe ŉ brand in hul ouerhuis ontstaan het. William Ntladi, woordvoerder van Ekurhuleni se ramp- en nooddiensbestuur het gesê die ouers het glo die drie minderjarige kinders alleen tuis gelos en die deur gesluit toe hulle die aand uit is. “Bure het die brandweer ontbied en aangedui die drie kinders is in die huis,” het hy bygevoeg. “Die drie kinders se verkoolde liggame is onder puin in die huis gevind.” Die oorsaak van die brand is onbekend. Volgens inligting op die toneel het die kinders by kerslig aan die slaap geraak. Die polisie stel ondersoek in.